ส่วนที่ 1

ข้อมูลสรุป (Executive Summary)

บริษัท ไทยคม จำกัด (มหาชน) (“บริษัทฯ” หรือ “THCOM”) เดิมชื่อบริษัท ชินแซทเทลไลท์ จำกัด
(มหาชน) ดำเนินธุรกิจทางด้านโทรคมนาคม (Telecommunications) ประกอบธุรกิจหลัก 4
ธุรกิจ ได้แก่

1. ธุรกิจบริการสื่อสารดาวเทียมและบริการที่เกี่ยวเนื่อง

บริษัทฯ
เป็นผู้ให้บริการและดำเนินโครงการดาวเทียมสื่อสารแห่งชาติภายใต้สัมปทานจากกระทรวงเทคโนโลยีสารสนเทศและการสื่อสาร
(“MICT”) เป็นระยะเวลา 30 ปี สิ้นสุดปี พ.ศ.2564 ปัจจุบันบริษัทฯ
มีดาวเทียมที่ให้บริการแก่ลูกค้าทั้งสิ้นจำนวน 4 ดวง คือ ไทยคม 1A ไทยคม 2 ไทยคม 4
(ไอพีสตาร์) และไทยคม 5

ธุรกิจการแพร่สัญญาณโทรทัศน์ (Broadcasting)
ยังคงเป็นธุรกิจหลักที่สร้างรายได้ให้กับอุตสาหกรรมการบริการให้เช่าช่องสัญญาณดาวเทียม
โดยบริษัทฯ ได้เน้นทำการตลาดโทรทัศน์ผ่านดาวเทียมทั้งในและต่างประเทศ
เป็นผลให้ธุรกิจการแพร่สัญญาณโทรทัศน์ผ่านดาวเทียมของบริษัทฯ เติบโตขึ้นอย่างมาก ณ สิ้นปี 2551
มีจำนวนช่องโทรทัศน์ที่แพร่กระจายสัญญาณจากดาวเทียมไทยคมทั้งสิ้น 264 ช่อง เพิ่มขึ้นจาก 243
ช่อง ในปี 2550

ณ สิ้นปี 2551 บริษัทฯ ได้ดำเนินการติดตั้ง และ
เปิดให้บริการสถานีควบคุมเครือข่ายภาคพื้นดินไอพีสตาร์ (เกตเวย์) แล้วทั้งสิ้น 13 แห่งใน 10
ประเทศ และบริษัทฯ กำลังดำเนินการขยายพื้นที่บริการและติดตั้งเกตเวย์ที่เหลืออีก 5 แห่ง ใน 4
ประเทศ คือ อินเดีย (2 เกตเวย์) อินโดนีเซีย ไต้หวัน และ ญี่ปุ่น เพื่อให้ครบ 14 ประเทศ
ภายในปี 2552 สำหรับยอดจำหน่ายของอุปกรณ์ผู้ใช้ปลายทางไอพีสตาร์ ได้มีการขยายตัวเพิ่มขึ้นในปี
2551 เนื่องจากมีความต้องการการใช้งานอินเทอร์เน็ตความเร็วสูงและ VoIP อย่างต่อเนื่อง
และในปี 2552 สถานีภาคพื้นดินใน 14 ประเทศ
จะสามารถเปิดให้บริการในเชิงพาณิชย์ได้อย่างเต็มรูปแบบ
ซึ่งจะเป็นตัวกระตุ้นที่สำคัญที่จะผลักดันให้เกิดยอดขายเพิ่มขึ้นเป็นจำนวนมาก

สำหรับภาวะอุตสาหกรรมการบริการให้เช่าช่องสัญญาณดาวเทียมในปัจจุบัน
ผู้ประกอบการมีความต้องการใช้บริการสื่อสารผ่านดาวเทียมเพิ่มสูงขึ้นอย่างต่อเนื่อง
โดยธุรกิจการแพร่สัญญาณโทรทัศน์ (Broadcasting)
ยังคงเป็นธุรกิจหลักที่สร้างรายได้ให้กับอุตสาหกรรมการบริการให้เช่าช่องสัญญาณดาวเทียมในทุกภูมิภาค
ในปี 2552 บริษัทฯ จะยังคงเน้นการให้บริการผู้ประกอบการภายในประเทศ
และผู้ประกอบการในแถบอินโดจีนและเอเชียใต้ พร้อมทั้งการขยายโอกาสทางธุรกิจในตลาดใหม่
เช่น ทวีปแอฟริกา
ในขณะที่ภาวะอุตสาหกรรมการบริการบรอดแบนด์ยังคงมีการเจริญเติบโตขึ้นอย่างต่อเนื่อง
โดยบริษัทฯ มีแผนที่จะนำเสนออุปกรณ์ผู้ใช้ปลายทางแบบภายในอาคารรุ่น Enterprise รุ่นใหม่
ภายในปี 2552 นี้ ซึ่งจะช่วยให้ผู้ใช้สามารถใช้งานอินเทอร์เน็ตได้รวดเร็วยิ่งขึ้น
ทั้งยังรองรับผู้ใช้บริการได้มากขึ้นในเวลาเดียวกัน
รวมถึงการให้บริการร่วมกับผู้ให้บริการโทรคมนาคม (Telco Strategy)
ซึ่งถือเป็นกลยุทธ์สำคัญในการขยายตลาดไอพีสตาร์ในประเทศต่างๆ

2. ธุรกิจโทรศัพท์

บริษัทฯ เป็นผู้ให้บริการธุรกิจโทรศัพท์ผ่านบริษัท เชนนิงตัน อินเวสเม้นท์ พีทีอี จำกัด
(“Shenington”) ซึ่งเป็นบริษัทที่ดำเนินธุรกิจประเภทการลงทุน (Holding Company)
โดยบริษัทฯ ถือหุ้นโดยตรงใน Shenington ในสัดส่วนร้อยละ 51

-   บริษัท ลาว เทเลคอมมิวนิเคชั่นส์ จำกัด (“LTC”)
    เป็นกิจการร่วมค้ากับรัฐบาลของประเทศสาธารณรัฐประชาธิปไตยประชาชนลาว
    (“สปป.ลาว”) โดย LTC ได้รับสิทธิในการดำเนินธุรกิจโทรคมนาคมในสปป.ลาวเป็นเวลา
    25 ปี สิ้นสุดปี 2564 ให้บริการโทรศัพท์เคลื่อนที่ (Cellular Phone)
    โทรศัพท์โครงข่ายพื้นฐาน (Public Switched Telephone Network (PSTN))
    บริการโทรศัพท์พื้นฐานไร้สายระบบ CDMA-450 โทรศัพท์สาธารณะ (Public Phone)
    บริการโทรข้ามแดนอัตโนมัติ (International Roaming Service)
    บริการโทรศัพท์ต่างประเทศแบบ VOIP และบริการเสริม (Value added service)
    สำหรับโทรศัพท์เคลื่อนที่ โดยปัจจุบัน LTC มีส่วนแบ่งการตลาดสูงสุดในสปป.ลาว

  LTC ได้เปิดให้บริการโทรศัพท์เคลื่อนที่ในระบบ 3G ในไตรมาส 3 ของปี 2551
  เป็นรายแรกของสปป.ลาว ในปัจจุบัน สปป.ลาวมีจำนวนผู้ใช้บริการโทรศัพท์ประมาณ 1.4
  ล้านคน โดยในปี 2551 LTC มีอัตราการเติบโตของจำนวนผู้ใช้โทรศัพท์ประมาณร้อยละ 23
  โดยมากกว่าร้อยละ 99 ของลูกค้าโทรศัพท์เคลื่อนที่ทั้งหมดเป็นลูกค้าในระบบ Prepaid

-   บริษัท เอ็มโฟน จำกัด (“Mfone”) (เดิมชื่อบริษัท กัมพูชา ชินวัตร จำกัด (“CamShin”))
    ได้รับสัมปทานในการดำเนินกิจการโทรศัพท์ในประเทศกัมพูชาเป็นเวลา 35 ปี สิ้นสุดปี 2571
    Mfone ให้บริการโทรศัพท์เคลื่อนที่ ภายใต้ระบบ Digital Phone Services GSM
    900MHz และ GSM 1800 MHz และ UMTS หรือ 3G 2100 MHz
    โทรศัพท์พื้นฐานภายใต้ระบบ CDMA 450 และบริการโทรศัพท์ต่างประเทศแบบ VOIP
    โดยปัจจุบัน Mfone มีส่วนแบ่งตลาดเป็นอันดับ 2 ในประเทศกัมพูชา

  เนื่องจากระบบโทรศัพท์พื้นฐานของประเทศกัมพูชายังไม่ได้รับการพัฒนามากนัก
  ประเทศกัมพูชาจึงมีจำนวนผู้ใช้โทรศัพท์เคลื่อนที่สูงถึงร้อยละ 97 จากจำนวนผู้ใช้โทรศัพท์ทั้งหมด
  ประเทศกัมพูชาเป็นประเทศที่กำลังพัฒนา มีการเติบโตทางธุรกิจด้านโทรคมนาคมค่อนข้างสูง
  ส่งผลให้ในปี 2551 Mfone มีอัตราการเติบโตของจำนวนผู้ใช้โทรศัพท์สูงถึงร้อยละ 94
  โดยเฉพาะลูกค้าในระบบ Prepaid

3. ธุรกิจอินเทอร์เน็ตและสื่อ

บริษัทฯ เป็นผู้ให้บริการธุรกิจอินเทอร์เน็ตและสื่อผ่านบริษัทย่อย/บริษัทร่วม/กิจการร่วมค้า
ของบริษัทฯ ทั้งสิ้น 7 แห่ง ได้แก่ 1) บริษัท ซีเอส ล็อกซอินโฟ จํากัด (มหาชน) (“CSL”)
เปนผูใหบริการอินเตอรเน็ตภายใต้ชื่อ ซีเอส ล็อกซอินโฟ (CS LoxInfo)
เพื่อใหบริการเครือขายอินเตอรเน็ตในเชิงพาณิชย
ดวยเครือขายทั้งภาคพื้นดินและผานดาวเทียม (ดูรายละเอียดเพิ่มเติมจาก
แบบแสดงรายการข้อมูล ของ CSL) 2) บริษัท เอ็มโฟน จำกัด
ให้บริการอินเทอร์เน็ตในประเทศกัมพูชา 3) บริษัท ลาว เทลเลคอมมิวนิเคชั่นส์ จำกัด
ให้บริการอินเทอร์เน็ตในสปป.ลาว 4) บริษัท ดีทีวี เซอร์วิส จำกัด (เดิมชื่อ บริษัท ชิน
บรอดแบรนด์ อินเทอร์เน็ต (ประเทศไทย) จำกัด (“SBI”))
ให้บริการจำหน่ายอุปกรณ์จานรับสัญญานดาวเทียม บริการพัฒนาเว็บไซต์
บริการให้คำปรึกษาและติดตั้งระบบสำหรับเครือข่ายบรอดแบนด์แบบครบวงจร (System
Integration) บริการ Platform และบริการเนื้อหา HD Cinema สำหรับเครือข่ายบรอดแบนด์
5) บริษัท เอดี เวนเจอร์ จำกัด
ให้บริการข้อมูลข่าวสารและสาระความบันเทิงผ่านระบบโทรศัพท์เคลื่อนที่
และให้บริการพัฒนาโปรแกรมที่ใช้งานบนอินเทอร์เน็ต 6) บริษัท เอ็นทียู (ประเทศไทย) จำกัด
ให้บริการการประชุม อบรม/สัมมนาทางไกลผ่านดาวเทียม 7) บริษัท แคมโบเดียน ดีทีวี เน็ตเวิร์ค
จำกัด ให้บริการจำหน่ายอุปกรณ์จานรับสัญญานดาวเทียม

4. ธุรกิจสื่อโฆษณาผ่านสมุดรายนามผู้ใช้โทรศัพท์และสิ่งพิมพ์ประเภทโฆษณาย่อย

บริษัทฯ เป็นผู้ให้บริการธุรกิจบริการจัดพิมพ์และเผยแพร่สมุดโทรศัพท์ผ่านบริษัทร่วมคือ บริษัท
เทเลอินโฟ มีเดีย จำกัด (“TMC”) ซึ่งถือหุ้นทั้งหมดโดย CSL นอกจากนี้ บริษัทฯ
ให้บริการรับจ้างลงโฆษณาย่อยหรือคลาสสิฟายด์สในสื่อสิ่งพิมพ์ต่างๆ ผ่านบริษัทร่วมคือ บริษัท วัฏฏะ
คลาสสิฟายด์ส จำกัด (“Watta”) ซึ่ง CSL ถือหุ้นร้อยละ 60 โดยบริษัทฯ
รับรู้รายได้จากธุรกิจบริการจัดพิมพ์และเผยแพร่สมุดโทรศัพท์และสิ่งพิมพ์ประเภทโฆษณาย่อยด้วยวิธีส่วนได้เสีย

ธุรกิจโทรคมนาคมเป็นธุรกิจที่ใช้เงินลงทุนสูง และมีความเสี่ยงในการดำเนินธุรกิจในหลายด้าน เช่น
ความเสี่ยงในด้านเทคโนโลยีและการปฏิบัติงาน ความเสี่ยงในการประกอบธุรกิจ
ความเสี่ยงอันเกี่ยวข้องกับการเงิน และความเสี่ยงด้านการบริหารและการจัดการ
ซึ่งรายละเอียดของความเสี่ยงได้เปิดเผยอยู่ในหัวข้อปัจจัยความเสี่ยงแล้ว

ปี 2551 บริษัทฯ มีรายได้จากการขายและบริการทั้งสิ้น 7,013 ล้านบาท เพิ่มขึ้นร้อยละ 9
จากปีก่อน จากการเพิ่มขึ้นของรายได้จากธุรกิจดาวเทียมและเกี่ยวเนื่อง
และธุรกิจอินเทอร์เน็ตและสื่อ โดยรายได้จากการให้บริการไอพีสตาร์เพิ่มขึ้นถึงร้อยละ 29.2
บริษัทฯ มีผลขาดทุนจากการดำเนินงาน 288 ล้านบาท มีกำไรก่อนดอกเบี้ยจ่าย ภาษี
และค่าเสื่อมราคา 2,363 ล้านบาท และมีขาดทุนจากอัตราแลกเปลี่ยนจำนวน 369 ล้านบาท
ทำให้ในปีนี้บริษัทฯ ขาดทุนสุทธิ 713 ล้านบาท โดยในปี 2551 บริษัทฯ
จ่ายผลประโยชน์ตอบแทนแก่ภาครัฐในรูปของส่วนแบ่งรายได้และภาษีจ่าย ทั้งสิ้นจำนวน 486
ล้านบาท และ 1,464 ล้านบาท ตามลำดับ

ณ วันที่ 31 ธันวาคม 2551 บริษัทฯ มีทุนจดทะเบียน 5,660,411,500 บาท ทุนชำระแล้ว
5,479,687,700 บาท (มูลค่าที่ตราไว้หุ้นละ 5 บาท) และมี SHIN
เป็นผู้ถือหุ้นรายใหญ่โดยมีสัดส่วนการถือหุ้นรวมร้อยละ 41.14